## Rješenje Ustavnog suda Republike Hrvatske broj U-III-904/1994. od 14. studenoga 1994.

### NN 83/1994 (18.11.1994.), Rješenje Ustavnog suda Republike Hrvatske broj U-III-904/1994. od 14. studenoga 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik Suda,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić, mr Vojislav Kučeković, Jurica Malčić, mr. Hrvoje Momčinović, Ivan
Marijan Severinac i Mladen Žuvela, odlučujući o prijedlogu S. L. za privremenu
obustavu izvršenja rješenja Gradskog sekretarijata za graditeljstvo, komunalne
poslove, promet i veze - Grada Zagreba, Odjel za imovinsko-pravne i stambene
poslove - Područni ured Medvešćak Klasa: UP/I-371-01/92-01/44 Urbroj:
251-05-13-92-06 od 17. kolovoza 1992. godine temeljem članka 18. Ustavnog
zakona o Ustavnom sudu Republike Hrvatske, na sjednici dana 14. studenoga 1994.
godine donio je slijedeće

## RJEŠENJE

1. Privremeno se obustavlja prisilno izvršenje rješenja Gradskog
sekretarijata za graditeljstvo, komunalne poslove, promet i veze - Grada
Zagreba, Odjel za imovinsko-pravne i stambene poslove - Područni ured Medvešćak
Klasa: Up/I-371-01/92-01/44 Urbroj : 251-05-13-92-06 od 17. kolovoza 1992. g.
kojim je naloženo S. L. iseljenje iz stana u Z., - određeno Zaključkom Klasa:
UP/I-371-01/92-01/44 Urbroj: 251-05-13-93-22 od 11. listopada 1993. godine i
Zaključkom Klase: UP/I-371-01/92-01/44 Urbroj: 251-05-13-94-33 od 19. listopada
1994. godine - za dan 17. studenoga 1994. godine.

2. Ovo rješenje stupa na snagu odmah, a obustava izvršenja ostaje na snazi
do donošenja odluke o postupku ocjene ustavnosti članka 94. Zakona o stambenim
odnosima, pokrenutom 14. studenoga 1994. godine rješenjem broj U-I-892/1994,
ili dok Sud ne odluči drugačije.

3. Ovo će se rješenje objaviti u "Narodnim novinama".

Obrazloženje:

S. L. iz Z. podnijela je, putem punomoćnika R. R. iz Z., ovom Sudu prijedlog
za privremenu obustavu izvršenja rješenja i zaključaka navedenih u izreci.
Podnositeljica predlaže da se temeljem članka 18. Ustavnog zakona o Ustavnom
sudu Republike Hrvatske ("Narodne novine" broj 13/91) privremeno
obustavi izvršenje rješenja o obvezi iseljenja i zaključaka o izvršenju
citiranih u izreci, jer bi tim izvršenjem mogle nastupiti teško otklonjive
posljedice. Prijedlog je osnovan. Iz sadržaja spisa kao i navoda prijedloga za
privremenu obustavu izvršenja proizlazi da je podnositeljica prijedloga dobila
stan u otkup na temelju molbe iz 1989. godine, rješenjem Stambene komisije
Komande garnizona Zagreb broj 6-383 od 1. listopada 1991. godine kao medicinska
sestra zaposlena u sada Novoj bolnici Zagreb i u njega je uselila sa dvoje
djece i suprugom D. L., učesnikom domovinskog rata od I. do kraja X. mjeseca
1992. godine, dobitnikom Spomenice domovinskog rata 1990-1992. godine i
Zahvalnice za časno sudjelovanje u postrojbama 102. brigade - 1. bojne Hrvatske
vojske. S. L. prema kriterijima Stambene komisije Ministarstva obrane iz 1993.
godine nalazi se na listi osoba koje se neće iseljavati. Ukoliko se izvrši u
izreci citirano rješenje i zaključak, S. L. zajedno sa djecom i suprugom ostaje
bez ikakva smještaja. Gradski sekretarijat za graditeljstvo, komunalne i
stambene poslove, promet i veze Grada Zagreba donio je 17. kolovoza 1992.
godine, temeljem članka 94. Zakona o stambenim odnosima rješenje Klasa:
UP/I-371-01/92-01/44 Urbroj: 251-05-13-92-05 kojim je, odredio da je S. L. s
obitelji dužna iseliti iz trosobnog stana u Z., u koji je bespravno uselila, i
da je stan slobodan od osoba i stvari dužna predati Republici Hrvatskoj putem
Ministarstva obrane. Protiv navedenog rješenja podnositeljica je uložila žalbu
koju je Ministarstvo graditeljstva i zaštite okoliša odbilo rješenjem Klasa:
UP/II-371-01/93-06/1127 Urbroj 531-06/3-94- 2. od 13. srpnja 1994.
Podnositeljica je pokrenula i upravni spor pred Upravnim sudom Republike
Hrvatske ali je Upravni sud tužbu odbio presudom broj US-3537/93 od 24.
studenoga 1993. Ustavni sud Republike Hrvatske je na sjednici održanoj dana 14.
studenoga 1994. godine pod brojem U-I-892/1994 pokrenuo postupak ocjene
ustavnosti članka 94. Zakona o stambenim odnosima ("Narodne novine",
broj 51/85, 42/86, 37/88, 47/89, 22/90, 22/92, 58/93 i 70/93.) S obzirom na to
Ustavni sud je odlučio, do donošenja konačne odluke, privremeno obustaviti
izvršenje odluka naznačenih u izreci ovog rješenja, kao pojedinačnih akata
donesenih na osnovi odredbe zakona čija se ustavnost ocjenjuje, jer bi njihovim
izvršenjem mogle za S. L. i njezinu obitelj zbog okolnosti koje su navedene
nastupiti teško otklonjive posljedice. Iz tih razloga riješeno je kao u izreci.
Odluka o objavi rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj : U-III-904/1994.

Zagreb, 14. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 83/1994-1446